Krossey komin með 200 tonn af síld og búin að kasta aftur Síldveiðiskipið Krossey frá Hornafirði hefur verið við veiðar inni á Grundarfirði frá því í morgun . Þurfti skipið að leita nokkuð að hentugu svæði í síldartorfunni til að kasta bæði hvað varðar að vera á hentugu dýpi og ekki síður til þess að eiga ekki á hættu að sprengja nótina . Að sögn Sigurðar skipstjóra á Krosseynni er búið að dæla 200 tonnum úr fyrsta kastinu og búið að kasta aftur . Sagði Sigurður þetta vera fallega síld sem færi í vinnslu á Hornafirði . Sigurður sagðist vonast til að fá rúm 300 tonn í seinna kastinu og yrði það látið nægja að sinni . “ Ég er ekki búinn að fara víða um en það lóðar verulega , “ sagði Sigurður . Aðspurður hvort þeir myndu koma aftur til að ná í meira sagði hann það ekki líklegt því nú væri stefnan sett á loðnuna .